Accace odpovedá na dotazy čitateľov eTRENDu v poradni
Spoločnosť s ručením obmedzeným nie je platcom DPH, ale má v pláne nadobudnúť tovar z členského štátu EÚ v hodnote cca. 15.000 eur. Jedná sa o tovar určený na zábavu ako napr. pyrotechnika, darčeky na svadby, narodeniny, Vianoce apod. Okrem toho bude spoločnosť platiť splátku za licenciu franchisingu 10.000 eur ( pravdepodobne bez DPH). Tovar by sa mal predávať koncovému zákazníkovi, ale je možné, že odoberateľmi budú aj firmy (platitelia a neplatitelia DPH).
Je potrebné žiadať o registráciu pred nadobudnutím tovaru alebo až po nadobudnutí? Má spoločnosť zaplatiť tovar dodávateľovi s DPH alebo bez? Pri predaji tovaru budem účtovať s DPH alebo bez?
Odpovedá Jana Klčová, Senior Tax Consultant, Accace Slovakia
Rozumieme, že Vaša spoločnosť je zdaniteľnou osobu, ktorá má sídlo na území SR, zatiaľ nie je platiteľom DPH, ani nie je identifikovaná pre DPH v zmysle zákona č. 222/2004 Z.z. o dani z pridanej hodnoty (ďalej len "ZDPH").
Z titulu nadobudnutia tovaru z iného členského štátu EÚ Vám vzniká povinnosť podať daňovému úradu žiadosť o registráciu pre daň a to pred nadobudnutím tovaru, ktorým celková hodnota tovaru bez dane nadobudnutého z iných členských štátov dosiahne v kalendárnom roku 14 000 EUR. Pokiaľ Vám už skôr bude dodaná služba z iného členského štátu (spomínaná licencia franchisingu), ste povinný podať daňovému úradu žiadosť o registráciu pre daň a to pred prijatím tejto služby (ZDPH nedefinuje v tejto súvislosti žiadny limit). Platí, že pokiaľ už ste registrovaný z titulu nadobudnutia tovaru (§7 ZDPH), nemáte povinnosť podať žiadosť o registráciu z titulu prijatia služieb z iného členského štátu EÚ (§7a ZDPH) a naopak. Z titulu prijatia služby od tuzemského dodávateľa Vám žiadna registračná povinnosť nevzniká. Vystavenie faktúry (s DPH alebo bez) za túto službu je závislé od toho, či je dodávateľ v momente dodávky/prijatia platby platiteľom DPH alebo nie.
Berte prosím na vedomie, že vyššie uvedené registrácie nezakladajú status platiteľa DPH. V praxi to znamená, že by ste boli len osobou identifikovanou pre DPH, ktorá by mala iba povinnosť odviesť daň na výstupe, avšak nemala by právo na odpočítanie dane na vstupe. V prípade nadobudnutia tovaru (po prekročení limitu 14 000 EUR), resp. prijatia služby z iného členského štátu EÚ, by sa v zmysle § 69 ZDPH Vaša spoločnosť stala osobou povinnou platiť daň. To znamená, že Váš dodávateľ by vystavil faktúru bez dane a preniesol daňovú povinnosť na Vás (ide o tzv. režim "samozdanenia" alebo "reverse charge"). Čiže daň by ste odviedli priamo slovenskému daňovému úradu, nie dodávateľovi.
V prípade dodania tovaru Vašim zákazníkom v tuzemsku (bez rozdielu, či ide o platiteľov alebo neplatiteľov DPH) nie ste v zmysle § 69 ZDPH osobou povinnou platiť daň, čiže faktúry budete vystavovať bez DPH.
Na záver by sme Vás chceli upozorniť, že situácia Vašej spoločnosti by sa zmenila, ako náhle by sa stala platiteľom DPH. Na jednej strane by získala nárok na odpočítanie dane na vstupe z tovarov a služieb, ktoré použije na dodávky tovarov a služieb ako platiteľ a na druhej strane by bola by povinná tuzemské dodávky zaťažiť DPH na výstupe. Povinnosť registrácie za platiteľa DPH Vám vznikne po dosiahnutí obratu vo výške 49 790 EUR a to za najviac 12 predchádzajúcich po sebe nasledujúcich kalendárnych mesiacov, preto je potrebné si výšku obratu na tieto účely sledovať. Je možná aj dobrovoľná registrácia za platiteľa DPH pred dosiahnutím uvedeného obratu, ktorá je administratívne náročnejšia a v niektorých prípadoch podmienená úhradou zábezpeky na daň vo výške od 1 000 do 500 000 EUR.Kontakt
Jana Klčová Senior Tax Consultant email@example.com +421 2 325 53 000